Так будуецца традыцыйны Свет: канцэнтрычныя кругі ад зярнятка да космасу. Так пашыраецца прастора і так расце Дрэва (мал. 7). І на ўзроўні зерня адбываецца тая ж касмалагічная драма. "Да Дабравешчання зямля цяжарная", — казалі раней. Першая веснавая навальніца — гэта вяселле Неба і Зямлі, а можа, нараджэнне новага Свету… На адным са стараверскіх абразоў "Неабпальная купіна" і "Маці Федароўская" ўвасоблены разам. Адна "от молнии", другая "о трудном рождении жен". А на Поўначы цяжарныя шылі на роды спецыяльны ручнік: раскрыты, разведзены на бакі ромб (каб дзіця лёгка з лона выходзіла). Гэта ж так падобна на нашую "расколку". Вось і сустрэліся ў кругах-колах зерне, гаршчок, жанчына, зямля (мал. 8).